Swissquote

Swissquote Group Holding SA é unha empresa suíza con sede na cidade de Gland, creada en 1996 pola compañía Marvel Communications SA e con forma xurídica anónima, especializada no comercio financeiro en liña coa súa sede en Inglaterra. O grupo dá emprego a 519 persoas (febreiro de 2014) e ten máis de 201.000 clientes. O seu patrimonio total suma 8,6 mil millóns de francos suízos (finais de 2012) e é un banco en liña puro, líder no mercado do territorio de Suíza, aínda que tamén é contratado por cidadáns pertencentes aos países da Eurozona, mediante o respectivo formulario na súa web. A gama de servizos céntrase, principalmente, na contratación electrónica de accións, fondos mutuos, opcións, warrants e bonos, así como na xestión das contas e servizos de custodia e xestión de activos para clientes privados e corporativos. Ademais dos servizos dunha base específica da compañía, ofrece no seu portal financeiro diversas ferramentas de análise. O portal financeiro Swissquote é a plataforma financeira máis visitada en Suíza. Historia En 1990, Marc Bürki e Paolo Buzzi crearon Marvel Communication SA, unha empresa especializada en aplicacións de software financeiro, que foi a precursora do que ía ser posteriormente Swissquote. A plataforma financeira Swissquote fundouse en 1996, co obxectivo de permitir aos investidores privados accederen aos prezos de todos os valores negociados na bolsa suíza de xeito gratuíto e en tempo real. O 29 de maio de 2000, as accións de Swissquote colocáronse na SIX Swiss Exchange e, ese mesmo ano, a compañía obtivo a súa licenza bancaria. En 2010, dúas adquisicións permitiron a Swissquote consolidar a súa posición como líder no comercio en liña: en xuño, a compañía fíxose cargo da empresa con sede en Zúric Tradejet AG, unha plataforma de información en liña e corredoría, e en outubro adquiriu ACM Advanced Currency Markets AG. Esta segunda adquisición fixo que o negocio comercial da compañía pasase a incluír operacións de Forex en liña. En setembro de 2013, Swissquote conseguiu un lugar no mercado internacional mediante a adquisición e a fusión con MIG Bank, unha empresa especializada en Forex. Esta adquisición impulsou a Swissquote, que aspiraba a se converter nun actor importante no mercado de divisas, nun dos dez principais provedores de servizos de comercio de divisas en liña. En xaneiro de 2015, tras a decisión do Banco Nacional Suízo de descontinuar o tipo de cambio mínimo de 1,20 francos suízos por euro, Swissquote destinou unha reserva de 25 millóns de francos suízos sen comprometer a rendibilidade nin a solidez do banco. Organización O grupo divídese en varias filiais: Swissquote Bank SA. Swissquote Bank SA é titular dunha licenza bancaria e está sometida á supervisión da autoridade federal de supervisión dos mercados financeiros (FINMA). Ten ademais unha licenza de negocio de valores mobiliarios da FINMA. A sede principal do banco atópase en Gland, e ten oficinas en Zúric, Berna, Dubai e Hong Kong. Swissquote Financial Services Limited (Malta). Swissquote Financial Services, con base en Malta, é unha sociedade de servizos de investimento sometida á supervisión da Autoridade de Servizos Financeiros de Malta, e ten unha licenza de categoría 4a. Swissquote Ltd (antiga MIG Capital Limited -Europa-). Sometida á supervisión da Autoridade de Conduta Financeira, Swissquote Ltd é unha sociedade de investimentos con base en Londres. Swissquote Bank MEA Limited. Baixo a supervisión da Autoridade de Servizos Financeiros de Dubai, Swissquote Bank MEA Ltd ten unha licenza de categoría 4. Swissquote Asia Limited (antiga MIG Capital Asia Limited). Baixo a supervisión da Comisión de Valores e Futuros, Swissquote Asia Ltd ten unha licenza de tipo 3. Patrocinio e colaboracións Swissquote é a patrocinadora oficial do club de fútbol británico Manchester United desde o 26 de xaneiro de 2015. O obxectivo deste patrocinio global é a promoción dos servizos do grupo bancario a un público máis amplo, tendo en conta que o club ten máis de 650 millóns de seareiros por todo o mundo. Dentro de Suíza, Swissquote ten unha asociación con PostFinance segundo a cal o banco pasou a ser a plataforma de comercio para os clientes de PostFinance en 2016. Tamén colabora co banco cantonal de Bâle-Campagne en todo o relativo ás hipotecas en liña. Notas Véxase tamén Ligazóns externas Sitio web oficial de Swissquote.